Die Voet van Afrika Marathon – toortsie.com
Oktober 14, 2017 Oktober 16, 2017 ~ Toortsie
As daar nou ‘n geleentheid is wat my hart vinnig en warm laat klop, is dit die Voet van Afrika Marathon. Ek was in standerd 6 toe my eertydse wiskunde onnie, Mnr Eps Joubert, aan die draf geraak het. Padwedlope. Nie lank nie, of hy begin droom van die marathon wat hier op ons dorp aangebied gaan word: 42.2 km vir die mans, 21.1 km vir die dames. In 1978 is die eerste Voet aangebied. In die wiskundeklas het ons saam met hom gedroom, gehoor hoe die planne vorder en het hy ons oorreed om ook saam te kom draf. Middae 5 uur het ons mekaar gekry by die laerskool en weggespring. Hy het die roetes verduidelik, ons het gehardloop, ek het verdwaal. Terug by sy bakkietjie het ons op die groot wekker gekyk hoe lank ons gehardloop het en in sy boek ons afstand en tyd neergeskryf. ons het die groot name in atletiek geken en geweet wie het die Voet gewen. Intussen het die Voet van Afrika Marathon 40 jaar oud geword, ek het die 21km 10 keer voltooi en ek het nie ‘n idee hoeveel keer ek die 10 km gedoen het nie. Vanoggend kon ek nie help om te onthou hoe ons altyd baie vroeg op die plaas moes wegspring om betyds te wees nie. Ons moes omtrent ‘n uur voor die tyd hier wees om ons nommers te kry, die bus betyds te haal wat ons Napier toe neem om daar in die berg by die wegspringplek afgelaai te word.
Elke Voet is soos ‘n reünie. Daar loop ons ons ou drafmaters raak, ook die mense wat saam met jou op die bestuur daarvan was. Party stap ook al, nes jy, ander het toeskouers geword, jy sien hul langs die pad en groet hulle gesellig. En elke keer is dit lekker as van die toeskouers hulle dorp se mense herken. In die ou dae het ons Bredasdorpers blou hempies gedra en is jy letterlik op die hande gedra as jy die dorp inhardloop. Ons het altyd gesê die hemel moet soos Kerkstraat voel, dit voel of jy vlieg!
So, nog ‘n Voet is verby. Afgehandel. Welgedaan aan die organiseerders. Ook hierdie een is spesiaal en gaan lê diep in my hart. Toortsie
Posted in Overberg,Uncategorized	Voet van Afrika Marathon
‹ PreviousHoe het ek leer bestuur?
Next ›Aangepas op die dorp?
15 thoughts on “Die Voet van Afrika Marathon”
Oktober 14, 2017 om 1:29 nm
Jy is ‘n vrou van vele talente nè? As ek om die blok hardloop sal ek dood neerslaan.
Oktober 14, 2017 om 4:08 nm
Maar jy stap self die wêreld vol. ek draf lankal nie meer nie.
Oktober 14, 2017 om 4:43 nm
Ek stap ja, maar die enigste plek waar ek draf is die kardioloog se treadmill.
Oktober 14, 2017 om 7:23 nm
Dit kan ek nie eers doen nie Hester…. het al twee maal op die hartspesialis se treadmill omgekap.
Oktober 14, 2017 om 7:25 nm
Ek ken iemand wat op treadmill aan die slaap geraak het en afgeval het! Lewensgevaarlik, as jy my vra!
Oktober 14, 2017 om 8:58 nm
Oe ish. Maak dit jou duiselig?
Oktober 15, 2017 om 8:30 vm
Ek het mos hierdie ding as ek gaan stap ook…. my liggaam waarsku my nie…. net ewe skielik dreineer al die krag uit my liggaam en ek sak inmekaar. Nou gaan ek maar so sit-sit so deur die lewe.
Oktober 15, 2017 om 8:31 vm
Oktober 15, 2017 om 9:11 vm
Ai Kameel. ❤️
Oktober 14, 2017 om 7:24 nm
Nou maar geluk Toorts!!! Jy sien kans vir nog baie dinge ☺
Oktober 14, 2017 om 7:26 nm
😁💃 dis so lekker!
Oktober 14, 2017 om 9:02 nm
Wat ‘n heerlike herinnering! Stunning dat jy steeds hol en dit so geniet. Doe so voort!
Oktober 14, 2017 om 9:31 nm
Nou net stap! Die hol het lankal weggehol! 😱
Oktober 15, 2017 om 10:05 vm
Lekker onthoue. Ons kon draf maats gewees het in ons jonge lewens😅
Oktober 15, 2017 om 1:59 nm
Dit sou tog te lekker wees!